पुलिस र एपीएफ फाइनलमा
महिला क्रिकेटमा दुई पुलिस टोली एपीएफ र नेपाल पुलिसबीच स्वर्णका लागि प्रतिस्पर्धा हुने भएको छ । पोखरा रंगशालाको क्रिकेट मैदानमा सोमबार एपीएफले लुम्बिनी प्रदेशलाई ६९ रन र पुलिसले वाग्मती प्रदेशलाई ३६ रनले पराजित गरेका थिए । 
पोखरा — महिला क्रिकेटमा दुई पुलिस टोली एपीएफ र नेपाल पुलिसबीच स्वर्णका लागि प्रतिस्पर्धा हुने भएको छ । पोखरा रंगशालाको क्रिकेट मैदानमा सोमबार एपीएफले लुम्बिनी प्रदेशलाई ६९ रन र पुलिसले वाग्मती प्रदेशलाई ३६ रनले पराजित गरेका थिए । एपीएफले २० ओभरमा ३ विकेट गुमाएर १ सय २९ रन बनायो । ज्योति पाण्डेले ६१ बलमा अविजित ६९ रन बनाउने क्रममा ७ चौका प्रहार गरिन् । सीता रानामगर र इन्दु बर्माले समान ११ रन बनाए । रोमा थापा १२ रनमा अविजित रहिन् । लुम्बिनीकी कृतिका मरासिनीले २ विकेट र मनीषा रानाले १ विकेट लिए । लुम्बिनी १८.२ ओभरमा ६० रनमै अलआउट भयो । सुस्मिता बजागाईंले १२ रन बनाइन् । एपीएफबाट स्पिनर नेरी थापाले ४ विकेट लिइन् । उनले ४ ओभरमा ७ रन खर्चेकी थिइन् । रेखा रावल, इन्दु बर्मा, सुमन विष्ट, सुष्मा श्रेष्ठ र सीता रानामगरले १–१ विकेट लिए । दोस्रो सेमिफाइनलमा ओपनर जोडी काजल श्रेष्ठ र कविता कुँवर जमेपछि पुलिसले २० ओभरमा ५ विकेट गुमाई १ सय २३ रन जोड्यो । काजलले ५ चौकासहित ४६ र कविताले २ चौकासहित २६ रन जोडे । कप्तान रुबिना क्षत्रीले १७ र कविता जोशीले १५ रन बनाई अविजित रहे । वाग्मतीका अस्मिता कर्माचार्य, सुमन खतिवडा र खुसी डंगोलले १–१ विकेट लिए । जवाफमा वाग्मतीले पूरा ओभर खेले पनि ८ विकेट गुमाई ८७ रनमात्र बनाउन सक्यो । सुमनले २३ र अस्मिताले १८ रन बनाए । पुलिसकी कविता कुँवरले ३ विकेट लिने क्रममा ४ ओभरमा ४ रन मात्र खर्चिइन् । ईश्वरी विष्टले २, रुबिना राई र संगीता राईले १–१ विकेट लिए । प्लेयर अफ द म्याच कविता कुँवर भइन् । मंगलबार कांस्य पदकका लागि वाग्मती र लुम्बिनी प्रदेश तथा एपीएफ र पुलिसबीच फाइनल हुनेछ । 